Uniunea Europeană a donat echipamente în valoare de 1,3 milioane de euro pentru Serviciul Vamal al Republicii Moldova.
Aceste echipamente și servicii IT vor spori consolidarea capacităților de gestionare a fluxului migrațional, digitalizarea și simplificarea procedurilor vamale, dezvoltarea profesională a funcționarilor vamali, contracararea traficului transfrontalier ilicit și securizarea frontierelor.
"Această donație a UE, în valoare de 1,3 milioane de euro, reflectă cooperarea de lungă durată dintre UE și Republica Moldova în sprijinul controlului comun cu Ucraina. Este, de asemenea, expresia solidarității UE față de Republica Moldova și față de serviciile vamale, în circumstanțe excepționale, pe care le operați din februarie 2022", a declarat Jānis Mažeiks, ambasadorul UE la Chișinău.
La rândul său, directorul Serviciului Vamal, Igor Talmazan, a mulțumit Uniunii Europene pentru asistența acordată pentru modernizarea instituției.
Echipamentele și serviciile donate includ modernizarea sistemului informațional central al Serviciului Vamal al R. Moldova. De asemenea, au fost instalate camere de supraveghere video și software-ul aferent, pentru a asigura funcționalitatea televiziunii cu circuit închis și a recunoașterii automate a plăcuțelor de înmatriculare în noul sistem informațional Frontiera.
Totodată, cu sprijinul financiar al Uniunii Europene, Serviciul Vamal a fost dotat cu zece autoturisme pentru a asigura o reacție operativă și mobilă în situații de urgență. De asemenea, au fost furnizate camere de supraveghere, servere și echipamente IT, ecrane LED exterioare modulare pentru punctul de trecere a frontierei Sculeni, recent renovat.
Donația a fost oferită în cadrul a două proiecte finanțate de Uniunea Europeană: "EU-IOM Sprijinirea protecției, tranzitului, întoarcerii voluntare și informate și a reintegrării cetățenilor din Parteneriatul Estic și a resortisanților țărilor terțe afectați de conflictul din Ucraina" și "EU 4 Border Security", ambele implementate de Organizația Internațională pentru Migrație (OIM) în Moldova.